b'\n_START_ARTICLE_\nLa transformaci\xc3\xb3\n_START_SECTION_\nArgument\n_START_PARAGRAPH_\nUn mat\xc3\xad Gregor Samsa es desperta a la seva habitaci\xc3\xb3 convertit en una estranya criatura insectoide. La seua primera preocupaci\xc3\xb3, malgrat l\'horrible situaci\xc3\xb3 en qu\xc3\xa8 es troba, \xc3\xa9s que far\xc3\xa0 tard a la feina i perdr\xc3\xa0 el tren que havia d\'agafar. Aquesta inquietud aviat apareix en la resta de la seva fam\xc3\xadlia quan s\'adonen que Gregor encara no ha anat a treballar i continua tancat a l\'habitaci\xc3\xb3. En la seua situaci\xc3\xb3, incapa\xc3\xa7 de controlar el seu nou cos i de parlar de manera normal, l\'obertura de la porta es converteix en una odissea que s\'agreuja amb l\'arribada del principal enviat pel cap de Gregor. Quan, per fi, tots descobreixen el nou estat de Gregor, la fam\xc3\xadlia passa de l\'horror inicial a tractar-lo amb abnegaci\xc3\xb3, com una c\xc3\xa0rrega o un deure molest. Tanmateix, els pares no tornen a entrar a la seva habitaci\xc3\xb3, on Gregor queda confinat, i \xc3\xa9s la seva germana, Grete, la qui es dedica a intentar cobrir les seues necessitats b\xc3\xa0siques el m\xc3\xa9s b\xc3\xa9 que pot, malgrat que el seu aspecte li causa repugn\xc3\xa0ncia._NEWLINE_Tot i que Gregor conserva en tot moment les seves facultats mentals, la seva incapacitat per a parlar fa pensar la fam\xc3\xadlia que no \xc3\xa9s ja sin\xc3\xb3 un animal que no pot comprendre\'ls i que ha perdut el seu sentit racional. Grete buida aviat l\'habitaci\xc3\xb3 de quasi tot el mobiliari per a deixar-li m\xc3\xa9s llibertat de moviments, que Gregor no tarda a aprofitar i gaudir quan descobreix que es troba m\xc3\xa9s c\xc3\xb2mode enfilant-se per les parets i el sostre que no pas en terra. Tanmateix, no deixa de sentir-se avergonyit i sempre s\'oculta darrere un sof\xc3\xa0 abans de l\'arribada di\xc3\xa0ria de la seua germana per a portar-li menjar i netejar l\'habitaci\xc3\xb3. Una vegada, motivat pel fet que sa mare sembla no acabar d\'acceptar el que \xc3\xa9s ara el seu fill, Gregor abandona la seva habitaci\xc3\xb3, son pare el persegueix amb intencions agressives i, donat el fr\xc3\xa0gil estat del seu fill, quasi el mata. _NEWLINE_Una altra vegada, despr\xc3\xa9s de llargs dies de solitud i deteriorament f\xc3\xadsic despr\xc3\xa9s del contratemps amb son pare, la m\xc3\xbasica del viol\xc3\xad tocat per la seua germana en honor d\'uns arrogants inquilins, amb la renda dels quals pot continuar vivint la fam\xc3\xadlia despr\xc3\xa9s de la p\xc3\xa8rdua del sou de Gregor, el fa eixir de l\'habitaci\xc3\xb3 en una mena de tr\xc3\xa0nsit, amb intencions d\'afecte envers la seua germana. Aix\xc3\xb2 crea nous problemes que posen en perill els ingressos dels quals viu la fam\xc3\xadlia. Llavors, Grete expressa la seva repulsa m\xc3\xa9s total envers el seu germ\xc3\xa0 i opina que se n\'han de desempallegar perqu\xc3\xa8 ja han fet amb ell tot el que era humanament possible i la criatura ja no \xc3\xa9s Gregor. Llavors Gregor torna a l\'habitaci\xc3\xb3 i mor per no menjar res, d\'inanici\xc3\xb3, aband\xc3\xb3 i una infecci\xc3\xb3 causada per l\'atac de son pare. Quan descobreixen el seu cad\xc3\xa0ver, la fam\xc3\xadlia sent que s\'han tret un enorme pes de damunt i comencen a planificar el futur, marxen de viatge i tanquen r\xc3\xa0pida i definitivament aquesta etapa de les seves vides amb les esperances posades en la seva filla.\n_START_SECTION_\nInterpretacions\n_START_PARAGRAPH_\nLa transformaci\xc3\xb3 \xc3\xa9s un relat obert a m\xc3\xbaltiples interpretacions; de fet, en el seu llibre The Commentator\'s Despair (La desesperaci\xc3\xb3 del comentarista), Stanley Corngold d\xc3\xb3na compte de m\xc3\xa9s de 159 interpretacions._NEWLINE_Entre les m\xc3\xa9s \xc3\xb2bvies hi ha les referides al tractament d\'una societat autorit\xc3\xa0ria i burocr\xc3\xa0tica envers els individus diferents, on aquests queden a\xc3\xafllats i incompresos davant d\'una maquin\xc3\xa0ria institucional aclaparadora i mon\xc3\xb2tona que ni ell compr\xc3\xa8n ni aquesta el compr\xc3\xa8n a ell. Uns altres temes inclouen el de la solitud de les relacions trencades i les esperances desesperades i poc realistes que crea un tal a\xc3\xafllament. Alguns autors han volgut veure tamb\xc3\xa9 en aquesta hist\xc3\xb2ria, alhora absurda, cruel, commovedora i amb pinzellades c\xc3\xb2miques, una al\xc2\xb7legoria de les diverses actituds que pren l\'\xc3\xa9sser hum\xc3\xa0 davant la malaltia greu i irreversible i de com, malgrat tot, la vida continua._NEWLINE_Una interpretaci\xc3\xb3 reconeguda es refereix a la identitat desdoblada de Kafka, qui d\'una banda sent nost\xc3\xa0lgia per la identitat jueva dels seus avis i d\'una altra sent que no aconsegueix inserir-se en el m\xc3\xb3n "gentil" de Praga a qu\xc3\xa8 pertany son pare. Kafka pertany a eixa generaci\xc3\xb3 de jueus que es van quedar a mitjan cam\xc3\xad entre la secularitzaci\xc3\xb3 i la completa assimilaci\xc3\xb3 i que \xc3\xa9s percebut com a tal per la societat circumdant._NEWLINE_Una altra interpretaci\xc3\xb3 podria ser que l\'obra plasma l\'egoisme hum\xc3\xa0 enfront del benestar dels altres. A\xc3\xa7\xc3\xb2 ho podem identificar en l\'obra en la situaci\xc3\xb3 en la qual es trobava Gregor, ja que sobre ell requeia tot el pes de mantenir econ\xc3\xb2micament la seua fam\xc3\xadlia. Tanmateix quan la situaci\xc3\xb3 vira i ara \xc3\xa9s la fam\xc3\xadlia la que ha de fer-se c\xc3\xa0rrec de Gregor, aquesta defuig responsabilitats i el deixen morir. Tamb\xc3\xa9 es diu que Kakfa va escriure La metamorfosi en forma d\'autobiografia, \xc3\xb2bviament tergiversada, autobiografia de les seues sensacions an\xc3\xadmiques i d\'una exagerada percepci\xc3\xb3 f\xc3\xadsica.\n_START_SECTION_\nEl t\xc3\xadtol\n_START_PARAGRAPH_\nFranz Kafka titula el seu relat Die Werwandlung, que es tradueix literalment com  La Transformaci\xc3\xb3. Coneixent que es tracta d\'un autor i d\'una personalitat extraordin\xc3\xa0riament meticulosos i obsessius, sobta que no hagu\xc3\xa9s optat pel terme Metamorphose, que existeix en la llengua alemanya. Jorge Luis Borges que va traduir el llibre de l\'alemany, opina al respecte, en una entrevista publicada en EL PA\xc3\x8dS, el 20 de juliol de 1983: <<Yo traduje el libro de cuentos cuyo primer t\xc3\xadtulo es La transformaci\xc3\xb3n, y nunca supe por qu\xc3\xa9 a todos les dio por ponerle La metamorfosis [...] Es un disparate. Yo no s\xc3\xa9 a qui\xc3\xa9n se le ocurri\xc3\xb3 traducir as\xc3\xad esa palabra del m\xc3\xa1s sencillo alem\xc3\xa1n. Cuando trabaj\xc3\xa9 con la obra, el editor insisti\xc3\xb3 en dejarla as\xc3\xad porque ya se hab\xc3\xada hecho famosa y se la vinculaba a Kafka>>'